A BIZOTTSÁG 1037/2005/EK RENDELETE
(2005. július 1.)
a VIII. ICES statisztikai alterület szardellaállományának védelmére és helyreállítására irányuló szükséghelyzeti intézkedések meghozataláról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a halászati erőforrások közös halászati politika alapján történő védelméről és fenntartható kiaknázásáról szóló, 2002. december 20-i 2371/2002/EK tanácsi rendeletre (1) és különösen annak 7. cikke (1) bekezdésére,
mivel:
(1)
A Nemzetközi Tengerkutatási Tanácstól (ICES) származó új tudományos információk arra utalnak, hogy a VIII. ICES statisztikai alterület szardellaállományának védelme és helyreállítása érdekében sürgős intézkedésekre van szükség. A halászterületet következésképpen három hónapos időszakra azonnali hatállyal le kell zárni.
(2)
A Bizottság a tilalmi időszak alatt és a halászati tudományos, műszaki és gazdasági bizottsággal folytatott konzultációt követően elbírálja, hogy a tilalmat felül kell-e vizsgálni.
(3)
Ezért helyénvaló, hogy a Bizottság saját kezdeményezésre szükséghelyzeti intézkedéseket hozzon a szardellaállomány védelmére,
ELFOGADTA EZT A RENDELETET:
1. cikk
A VIII. ICES statisztikai alterületen tilos a szardella halászata. E rendelet hatálybalépését követően tilos továbbá a fedélzeten tartani, átrakodni vagy kirakodni a VIII. ICES statisztikai alterületen fogott szardellát.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Rendelkezéseit három hónapig kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. július 1-jén.